
1. INNLEDNING 

NMH er med sine ca. 465 studenter og ca. 140 tilsatte den største musikkutdanningsinstitusjonen i Norge
LOVFESTEDE KRAV

All virksomhet ved NMH skal tilfredsstille lovfestede og forskriftsmessige krav om helse, miljø og sikkerhet. Det gjelder i første rekke arbeidsmiljøloven (Lov av 4. februar 1977 nr. 4 om arbeidervern og arbeidsmiljø) og den såkalte internkontrollforskriften (Forskrift om systematisk helse-, miljø- og sikkerhetsarbeid i virksomheter (Internkontrollforskriften) av 6. desember 1996). Men det gjelder også andre lover og forskrifter, og internkontrollforskriften pålegger de som har HMS-ansvar å anskaffe og gjøre seg kjent med disse (§5) 

INTERNKONTROLL

· Internkontrollforskriften skal sikre et systematisk og planmessig forbedringsarbeid på HMS - sektoren (§ 1).

· Virksomhetens aktiviteter skal planlegges, organiseres, utføres og vedlikeholdes i samsvar med krav fastsatt i eller i medhold av HMS-lovgivningen (§ 3) - både arbeidsmiljøloven og flere andre lover (§ 2).

· Direktøren som ansvarlig for virksomheten skal sørge for at internkontroll innføres og utøves, og at dette skjer i samarbeid med arbeidstakerne gjennom Arbeidsmiljøutvalgets virksomhet.(§ 4).

· Internkontrollen skal tilpasses virksomhetens art, aktiviteter, risikoforhold og størrelse i det omfang som er nødvendig for å etterleve HMS-kravene i lov- og regelverk (§ 5).

Internkontroll innebærer at virksomheten skal:

	1. 
	Sørge for at de lover og forskrifter i helse-, miljø- og sikkerhetslovgivningen som gjelder for virksomheten er tilgjengelig, og ha oversikt over de krav som er av særlig viktighet for virksomheten.
 
	 

	2. 
	Sørge for at arbeidstakerne har tilstrekkelige kunnskaper og ferdigheter i det systematiske helse-, miljø- og sikkerhetsarbeidet, herunder informasjon om endringer.
 
	 

	3. 
	Sørge for at arbeidstakerne medvirker slik at samlet kunnskap og erfaring utnyttes.
 
	 

	4. 
	Fastsette mål for helse, miljø og sikkerhet.
 
	

	5. 
	Ha oversikt over virksomhetens organisasjon, herunder hvordan ansvar, oppgaver og myndighet for arbeidet med helse, miljø og sikkerhet er fordelt.
 
	

	6. 
	Kartlegge farer og problemer og på denne bakgrunn vurdere risiko, samt utarbeide tilhørende planer og tiltak for å redusere risikoforholdene.
 
	

	7. 
	Iverksette rutiner for å avdekke, rette opp og forebygge overtredelser av krav fastsatt i eller i medhold av helse-, miljø- og sikkerhetslovgivningen.
 
	

	8. 
	Foreta systematisk overvåking og gjennomgang av internkontrollen for å sikre at den fungerer som forutsatt.
 
	

	
	OVERORDNET MÅL

Følgende overordnede mål for HMS-arbeidet  er fastlagt av høgskolens arbeidsmiljøutvalg: 

Arbeidsmiljøarbeidet skal til enhver tid tilfredsstille de krav loven stiller, men også bidra til å nå de spesielle mål høgskolen har satt seg.
Det er viktig at NMH er attraktiv som arbeidsplass.

Ledelsen og de ansatte må sammen skape arbeidsforhold som stimulerer til kreativitet og innsats. Høgskolen ønsker å ha et utfordrende, trygt og trivelig arbeidsmiljø. Høgskolen vil arbeide for at alle ansatte opplever at det stilles store forventninger til dem, at de har påvirkningsmuligheter og mulighet til utvikling i sin arbeidssituasjon, og at de er med i et sosialt fellesskap som arbeider mot felles mål.




SÆRLIGE HENSYN OG BEHOV

I HMS- håndboken er følgende hensyn og behov særlig lagt vekt på:

· HMS-arbeidet skal mest mulig være integrert i høgskolens ordinære virksomhet.
· Verneombud skal i HMS-håndboka finne praktisk veiledning for det daglige HMS-arbeid.
· Alle tilsatte skal i HMS-håndboka finne informasjon om rettigheter og plikter.
· På grunnlag av nasjonal statistikk for sykefravær vet man at en betydelig del av fraværet skyldes psykososiale forhold. På denne bakgrunn blir det i HMS-håndboka også fokusert på de psykososiale utfordringer og behov.
· Det som imidlertid i særlig grad preger høgskolen som arbeidsplass, er at den er en kunstnerisk og akademisk kunnskapsorganisasjon - ikke en produksjonsbedrift. De tilsattes kompetanse, funksjonsdyktighet og vilje til faglig og personlig utvikling og fornyelse er den helt avgjørende ressurs. Også dette må nødvendigvis få innvirkning på hvilke problemstillinger HMS-håndboken skal fokusere på.

· Alle høgskolens ansatte har vært må være opptatt av å forebygge at arbeidet fører til fysiske og psykiske skader.
2. ANSVARSFORHOLD INNENFOR HMS -SEKTOREN

UTØVENDE HMS-ANSVAR

Direktøren 
Direktørens overordnet HMS-ansvar på virksomhetsnivå omfatter: 
- at lover og forskrifter følges opp, 
- at det årlig legges frem for styret en rapport om høgskolens HMS-arbeid, 
- at det etter behov fremmes saker for styret angående høgskolens arbeidsmiljø.

KOORDINERENDE HMS-ANSVAR

Arbeidsmiljøutvalget 
AMU skal i følge arbeidsmiljøloven (§ 24, 1) bl.a. virke for gjennomføring av et fullt forsvarlig arbeidsmiljø i virksomheten, delta i planleggingen, og nøye følge utviklingen i spørsmål som angår arbeidstakernes sikkerhet, helse og velferd.

Hovedverneombudet 
Hovedverneombudets ansvar er å følge de bestemmelser som gjelder for funksjonen i arbeidsmiljølovens § 25, 3. 

ANSVAR FOR MÅL OG PLANER 

Høgskolens styre 
Styret skal vedta overordnede mål for høgskolens virksomhet, deriblant for HMS-arbeidet, og årlig ta opp som egen sak status og videre planer for HMS-arbeidet.

Rektor 
Som høgskolestyrets leder har rektor ansvar for at styrets HMS-vedtak følges opp - bl.a. inspirere og motivere tilsatte og studenter til å engasjere seg i et kontinuerlig arbeid for å utvikle et godt arbeidsmiljø ved høgskolen. Den øvrige faglige og administrative ledelse har også et slikt ansvar. 

MEDVIRKNINGSANSVAR

Den enkelte tilsatte 
Alle har medvirkningsansvar  ved gjennomføring av tiltak som blir satt i verk for å skape et godt, sunt og trygt arbeidsmiljø. HMS-spørsmål skal normalt tas opp med nærmeste overordnede - eventuelt gjennom hovedverneombud eller tillitsvalgt. 

ARBEIDSMILJØUTVALGET.  

Lovfestede oppgaver for høgskolens arbeidsmiljøutvalg (AMU) er fastsatt i arbeidsmiljø-lovens § 24, og ifølge denne skal AMU bl.a.:

· virke for gjennomføring av et fullt forsvarlig arbeidsmiljø, 

· delta i planleggingen av verne- og miljøarbeidet, og 

· følge utviklingen i spørsmål som angår arbeidstakernes sikkerhet, helse og velferd.

AMU har 6 medlemmer - 3 representanter fra arbeidstakerne og 3 fra arbeidsgiversiden oppnevnt av høgskolens styre.

Hovedverneombudet skal være en av de tre representantene fra arbeidstaker-siden. Funksjonstiden for AMU er 2 år, og inneværende funksjonsperiode varer til 31.7.04. Leder for AMU velges for 1 år av gangen av og blant medlemmene - for den av partene som skal ha lederen i kommende periode. 

Arbeidsmiljøutvalgets medlemmer
AMU består frem til 31.12.2004 av følgende medlemmer:

	For arbeidsgiversiden: 

	direktør Erling W. Wist 
	

	kontorsjef Knut Jarbo 
	

	instituttleder Tove Bratbak 
	

	For arbeidstakersiden: 

	hovedverneombud Tore Simonsen 
	

	informasjonskonsulent Marit Wathne Jacobsen
	

	førsteamanuensis Odd Lund 
	



ANBEFALT SAKSGANG I ARBEIDSMILJØSAKER:
	Arbeidstaker tar opp problemet med lokal leder (arbeidsplassnivå). 

	Saken blir enten løst eller går videre 

	 

	Arbeidstaker kontakter hovedverneombudet - sammen tar de opp saken med en lokal leder (arbeidsplassnivå). 

	Saken blir enten løst eller går videre 

	 

	Hovedverneombudet kontakter direktøren og / eller AMU. 

	Saken blir enten løst eller går videre 

	 

	Saken klages inn for arbeidstilsynet 


Hovedverneombud
Hovedverneombudet har bl.a. følgende hovedoppgave:  
· ivareta arbeidstakernes interesser i saker som angår arbeidsmiljøet, og

· føre tilsyn med at arbeidet blir utført på en slik måte at hensynet til arbeidstakernes sikkerhet, helse og velferd er ivaretatt i samsvar med arbeidsmiljølovens bestemmelser.

· fremme saker for AMU

BRANNANSVAR

Høgskolens brannansvarlige har ansvar for:

· Tilsyn med at bygningstekniske brannverntiltak og øvrig sikring ikke forringes.

· Rapportere til eier for at denne skal kunne oppfylle sine forpliktelser om at bygget skal være bygget, utstyrt og vedlikeholdt i henhold til det branntekniske regelverk.

· Delta i planlegging og gjennomføring av brannøvelser.

· Være kontaktpersoner i spørsmål som gjelder brann. 

Høgskolens brannansvarlige er:
	Carl Berner:  
	Tore Terje Trippestad

	Majorstua: 
	Knut Jarbo 



3. HELSE

PERSONALLEGE

Partene i arbeidslivet er enige om at egen helse skal anses som den enkeltes ansvar, mens arbeidsgiveren skal ha et medansvar for forebyggende og arbeidsrelatert helsearbeid. Dette er lagt til grunn for at høgskolen har inngått avtale med personallege Henrik Steenfeldt- Foss.  

FOREBYGGENDE HELSEARBEID.

Særlig viktig for NMH er det å forebygge og bidra til å lege skader som kan ramme musikere. Dette gjelder særlig skader som:

· Belastningskader.  

Belastningsskader kan i noen grad forebygges og leges ved å ha kunnskap om minst mulig belastende sittestillinger, ulike former for trening osv. Høgskolen må bidra til at slik kunnskap tilføres personalet.

· Hørselsskader. 
Musikere utsettes for stor grad av eksponering av støy, kanskje særlig i orkestersituasjonen. For å forebygge hørselskader kan det brukes støydempende skjermbrett i orkesterøvelser, når eksponeringen for støy kan medføre hørselsskade. Videre er det utviklet ørepropper som kan forebygge hørselsskader. Høgskolen må kontakte ekspertise for å kartlegge hvordan slikt utstyr kan benyttes i forbyggende øyemed for personalet som utsettes for støyeksponering i arbeidssituasjonen. Slikt utstyr må behandles på linje med annet verneutstyr. 

OPPFØLGING AV SYKE

· Retningslinjer og rutiner for oppfølging av langvarig syke
Når sykdom oppstår og medarbeidere blir borte fra jobben over lengre tid, er det 

behov for omsorg og planmessig oppfølging. Dels er dette arbeidsgivers lovfestede plikt, og dels er det tale om alminnelig medmenneskelighet og god personalpolitikk. I denne forbindelse er det særlig viktig å forebygge vilkårlighet, forglemmelser og direkte lovstridige tiltak. Sykefravær kan være er knyttet til mangler eller problemer i det psykososiale arbeidsmiljøet. Trivsel, kontakt og lagånd kan i mange tilfeller forebygge sykdom. 

Sykefravær i mer enn 16 dager 

Arbeidsgiver har rett til trygderefusjon for tilsatte som er syke i mer enn 16 dager. Forutsetningen er at det på fastsatt skjema gis melding om dette til trygdekontoret. Det er også viktig at den enkelte syke ved mistanke om langvarig sykdom snarest mulig sørger for sykemelding, slik at sykefravær over 16 dager lar seg dokumentere.

· Egenmelding
Den enkelte tilsatte har rett til å sende egenmelding om sykefravær i inntil 3 dager (inklusive ordinære fridager) og inntil 4 ganger pr. år.

· Aktiv sykemelding
For noen kan det være et alternativ med aktiv sykemelding. Dette må skje i samråd med arbeidsgiver. Trygdekontor eller lege kan gi informasjon om hva dette innebærer så vel praktisk som økonomisk.

RETNINGSLINJER OG RUTINER VED SYKEFRAVÆR
	A. 
	I løpet av 2 uker 
Den sykemeldtes nærmeste overordnede tar kontakt for å høre hvordan det står til. Detter er instituttleder for de faglig tilsatte og seksjonsleder for administrasjonen. Dette følges opp også i fortsettelsen.

	 
	 

	B. 
	I løpet av 3 uker 
Seksjons- eller instituttleder orienterer kontorsjef eller personalkonsulent  som personalansvarlig om sykefravær som antas å ville få en viss varighet.

	 
	 

	C. 
	Senest etter 4 uker 
Nærmeste overordnede inviterer den sykemeldte til samtale, hvor bl.a. følgende momenter tas opp:

· Om det i den aktuelle situasjon er noen form for tilrettelegging av arbeidsoppgaver som ønskes og kan ytes av arbeidsgiver.

· Hvis bistand ønskes, må det avtales hvordan dette skal skje. Den sykemeldte informeres om sine rettigheter og hva arbeidsgivers videre oppfølging vil innebære.

 

	D. 
	Senest etter 8 uker
 Sykemelding skal nå også sendes trygdekontoret (RTV-blankett 3.14A). Også dette skjemaet sendes om kontorsjef/personalkonsulent.

	 
	 

	E. 
	Etter 6 måneder 

Arbeidstaker skal - dersom det er aktuelt - informeres om rettigheter og tidsfrister når det gjelder uførepensjon. 



ATTFØRINGSSAKER

Generelt er det ønskelig å lete etter gode alternativer før en langvarig sykepermisjon får utvikle seg til en attføringssak. En attføringssak skal så snart som mulig fremmes på vegne av den det gjelder av verneombud og behandles av arbeidsmiljøutvalget. 

AKAN-SAKER

AKAN
Rusmisbruk i arbeidslivet skaper store problemer. I første omgang kan rusmisbruket være usynlig for omgivelsene, fordi rusmisbrukeren som regel prøver å skjule det. Dette kan lykkes i årevis. Men ikke sjelden lar det seg indirekte registrere i form av økt sykefravær, lavere produktivitet og dårlig kvalitet på arbeidet.

AKAN står for Arbeidslivets Komité mot Alkoholisme og Narkomani. Dette er ingen avholdsbevegelse, men formålet er gjennom informasjon og samarbeid å forebygge at tilsatte arbeider i ruspåvirket tilstand, og å hjelpe eventuelle rusmisbrukere slik at han eller hun ikke støtes ut av jobbsammenheng.

Hovedkontakt for AKAN er personalkonsulent Kare Kleivtun. Hun kan kontaktes både av en rusmisbruker som ønsker hjelp, og av kolleger dersom disse ha mistanke om rusmisbruk. Hvis rusmisbrukeren velger ikke å gjøre noe med sitt rusproblem, eller dersom kollegene i misforstått lojalitet lar være å si noe om det, er det i begge tilfeller rusmisbrukeren som i siste omgang må bære omkostningene. Hovedkontakten har  taushetsplikt.


RØYKFRITT ARBEIDSMILJØ

Med hjemmel i røykeloven og arbeidsmiljøloven går arbeidsmiljøutvalget inn for at høgskolen fra 1.1.2003 skal være røykfri. Det er ikke lov å røyke inne på høgskolen, heller ikke på eget kontor. Grunnen er at det skal være en rett for enhver å unngå den helseskade og det ubehag som også passiv røyking kan utsette oss for. Ikke minst skal allergikere – som det statistisk sett er mange av blant NMHs studenter og tilsatte – slippe å oppleve røyking på sin egen arbeidsplass. De skal også slippe selv å måtte gjøre røykerne oppmerksom på de plager røyken faktisk forårsaker. Dette medfører at all røyking må skje utendørs. Det betyr også at sneiper må kastes i askebegere, slik at unødig renhold og forslumming av felles arbeidsmiljø unngås. 

4. MILJØ

FYSISK OG PSYKOSOSIALT ARBEIDSMILJØ

Ansvaret for å tilrettelegge og utbedre det fysiske arbeidsmiljøet ligger hos arbeidsgiver. For å sikre et godt arbeidsmiljø må i det minste arbeidsmiljølovens krav oppfylles, og intensjonen må realiseres ved ulike HMS-tiltak.

Arbeidsmiljølovens § 12 handler om tilrettelegging av arbeidet.
§ 12.1 stiller visse generelle krav - bl.a.:

· at arbeidstakeren ikke utsettes for uheldige fysiske eller psykiske belastninger,

· at arbeidstakeren ikke utsettes for trakassering eller annen utilbørlig opptreden,

· og at arbeidstakeren gis rimelig mulighet for faglig og personlig utvikling.

§ 12.2 stiller visse krav til utforming av arbeidet - bl.a.

· at det skal tas hensyn til den enkelte arbeidstakers mulighet for selvbestemmelse og faglig ansvar,

· at en skal søke å unngå ensformig gjentakelsesarbeid,

· at arbeidet skal gi mulighet for variasjon og kontakt med andre,

· at arbeidstakeren kan holde seg orientert om produksjonskrav og resultater, og

· at den ansattes verdighet ikke krenkes.

Arbeidsmiljølovens § 13 handler særlig om yrkeshemmede arbeidstakere.
§13.1 stiller krav om at yrkeshemmede ikke skal hindres i sitt arbeid av:

· atkomstveier,

· sanitæranlegg,

· tekniske innretninger og utstyr.

§ 13.2-3 stiller krav om nødvendige tiltak: 

for å tilrettelegge arbeidet for yrkeshemmede – fortrinnsvis for at disse skal kunne fortsette i sitt vanlige arbeid, eventuelt ved å overføre en arbeidstaker til annet arbeid.


MEDARBEIDERSAMTALE

Alle tilsatte i halv stilling eller mer har rett til en årlig medarbeidersamtale. De faglig ansatte har medarbeidersamtale med instituttleder. De ansatte i administrasjonen har medarbeidersamtale med nærmeste leder. Det er utarbeidet en mal for gjennomføring av medarbeidersamtalen som skal sendes fra nærmeste leder til medarbeideren før samtalen finner sted.

PERSONALSEMINAR.

De siste årene har det blitt avviklet personalseminar en gang i året. Dette må fortsette. Personalseminaret har en viktig funksjon når det gjelder å skape samhørighet på arbeidsplassen, og gir en mulighet til å ta opp spørsmål som gjelder hele kollegiet. 

KONFLIKT – FOREBYGGING OG HÅNDTERING

Konflikter vil kunne oppstå på alle arbeidsplasser. Om en konflikt får pågå lenge nok og blir tilstrekkelig omfattende, kan den få store og negative konsekvenser både for dem det gjelder og for miljøet omkring. Så snart som mulig bør en derfor forsøke å avdekke konflikten og håndtere den på en forsvarlig måte. Best er det å forebygge konflikter. Både forebygging og håndtering er et lederansvar. Men alle ansatte har et ansvar for å forebygge konflikter, og delta i håndteringen av konflikt har oppstått. Det er derfor viktig å tenke igjennom hva den enkelte konflikt innebærer og hvordan nettopp denne konflikten best kan håndteres. God konflikthåndtering forutsetter både kompetanse og erfaring. Det må skilles mellom uenighet og konflikt. En saklig uenighet kan f. eks. være ulik virkelighetsoppfatning, mens en konflikt innebærer at det har oppstått følelsesmessige motsetninger.

Høgskolen har utarbeidet den framgangsmåten som er skissert i det følgende som et hjelpemiddel for å forebygge og løse konflikter. 
· Det skal gripes inn så tidlig som mulig 

· Konflikter skal alltid søkes løst på lavest mulig nivå 

· Partene skal føre samtaler (kartlegging, analyse, tilbakemelding, avtale og oppfølging)

· Dersom leder er part i saken, eller ikke kan løse den, skal nærmeste overordnet ta ansvar

· Tillitsvalgte skal holdes orientert om og kan delta i samtalene
Ansvar

Ledere har ansvar for å:

· forebygge konflikter

· plikt til å handle når det oppstår konflikter mellom ansatte 

Ansatte har plikt til å:

· bidra til et godt arbeidsmiljø

· få løst konflikter som måtte oppstå

Tillitsvalgte har plikt til å:

· skape et godt samarbeidsklima og arbeidsmiljø

·  ta opp og søke ordnet i minnelighet problemer som oppstår på arbeidsplassen

Roller i konflikthåndtering: 

Leder:

· skal opptre nøytralt og ikke være dommer i saken

Tillitsvalgte:

· har rett til å bistå partene under hele prosedyren

· skal varsles før samtaler gjennomføres

· har rett til å bli informert av leder om utviklingen 
Hovedverneombud:

· skal kartlegge og avdekke arbeidsmiljøproblemer som samarbeidskonflikter og formidle disse til ledelsen

Prosedyrer for konflikthåndtering.

Konflikter kan løses på flere måter. Nedenfor er beskrevet en mulig prosedyre for konflikthåndtering, men dette er ikke den eneste mulige måten å håndtere konflikter på. 

Konflikt mellom to ansatte

Trinn 1

· partene har en samtale om det som oppleves konfliktfylt og forsøker å finne løsninger 

Vedvarer konflikten skal den meldes til leder

Trinn 2

· leder innkaller til møte 

· partene presenterer konflikten

· partene blir enige om tiltak og videre oppfølging

Vedvarer konflikten innkaller leder til nytt møte

Trinn 3

· leder orienterer tillitsvalgte som kan bistå partene

· verktøyet ”konfliktsamtaler” brukes

· leder har ansvar for at det inngås en kontrakt mellom partene og at denne følges opp
Vedvarer konflikten innkaller leder til nytt møte

Trinn 4

· partenes hovedtillitsvalgt orienteres om konflikten og kan om ønskelig bistå 

· nøytral tredjepart går inn i konfliktløsningen

· avtale skrives under av begge parter og  oppfølging avtales

Vedvarer konflikten innkaller direktøren til møte

Trinn 5

· direktøren bruker sin styringsrett som i ytterste konsekvens kan bety oppsigelse av den ene eller begge parter

MOBBING OG MOBBEHÅNDTERING

Det er antatt at omkring 5% av norske arbeidstakere fra tid til annen kan bli utsatt for mobbing - dvs. mer enn 100.000 mennesker. Noen av disse kan ha sitt arbeid ved NMH. Mobbing er her forstått som det at en person over tid utsettes for negative holdninger, utsagn eller handlinger som vedkommende ikke klarer å verge seg mot. Også dette er en viktig lederutfordring - og også her er det om nødvendig mulig å få veiledning og faglig bistand. 

MOBBEHÅNDTERING.

Hvem mobber hvem på en arbeidsplass? - Noen viktige erfaringer:
Det synes å være to hovedgrupper av mobbeofre - de særlig "ressursterke" og de særlig "ressurssvake".

· 4 av 10 mobbeofre føler seg mobbet av sine ledere.

· Omkring halvparten mobbes av kolleger.

· En del ledere føler seg mobbet av sine underordnede.

· Både menn og kvinner mobber, men flest menn er mobbere.

· Mannlige mobbeofre mobbes for det meste av menn.

· Halvparten av kvinnelige mobbeofre mobbes av både kvinner og menn.

· Fjerdeparten av kvinnelige mobbeofre mobbes bare av kvinner.

· Fjerdeparten av kvinnelige mobbeofre mobbes bare av menn.

Hva gjør mobberen mot sitt offer? - Noen vanlige hersketeknikker:
Bl.a. følgende - og da som et vedvarende mønster:

· Holder tilbake informasjon.

· Neglisjerer den andres meninger.

· Minner om tidligere tabber. 

· Erter og fleiper.

· Kjefter og skjeller ut.

· Viser distanserte eller direkte fiendtlige holdninger.

· Latterliggjør.

· Stenger ute fra naturlig samarbeid.

· Fratar oppgaver.

· Isolerer vedkommende i sosiale sammenhenger.

· Gir mer eller mindre klare hint om at den andre bør slutte.

· Truer med oppsigelse.

· Seksuell trakassering.

Hva kan mobbeofferet gjøre? - Noen gode råd:
· Være åpen på at en faktisk blir mobbet og si hvem som gjør det.

· Ta dette opp med leder, verneombud eller bedriftshelsetjeneste.

· Prøve å unngå å være alene med den eller de som mobber.

· Prøve å bli klar over hvorfor de mobber.

· Huske at mobbing er et arbeidsmiljøproblem som lederen har ansvar for å håndtere.

· Prøve å finne noen som er villig til å stå sammen med en mot mobberne.

· Bli klar over hvilke av de vanligste "hersketeknikkene" som brukes - se ovenfor!

Hva kan lederen gjøre? - Noen avgjørende tiltak: 
· Være lydhør for at et mobbeproblem faktisk eksisterer, dersom det presenteres

· Vise tiltro til et mobbeoffer som selv tar opp sitt mobbeproblem.

· Konfrontere mobberen med det som kommer frem.

· Advare mobberen om hva som vil skje dersom mobbingen ikke tar slutt.

· Vite med seg selv at det både formelt og reelt er mulig å følge opp dette i praksis.

· Hvis det er noen tvil, sjekke de formelle sider av saken med personalseksjonen.

5. YRKESSKADE

Ved skader som skjer i forbindelse med de tilsattes arbeid skal det sendes melding på fastsatt skjema til Arbeidstilsynet . Ved skader som krever legebehandling skal det på fastsatt skjema i tillegg sendes "Melding om yrkesskade" til trygdekontoret. I alvorlige tilfeller kan det bli tale om yrkesskade-erstatning. 

Skjermbriller skal i følge Personalhåndboka vurderes som verneutstyr som arbeidsgiver forplikter å dekke. Høgskolen dekker rimeligste type skjermbriller etter Personalhåndbokas regler. 
HØGSKOLENS ANSVAR FOR STUDENTER.

Arbeidsmiljøloven
Arbeidsmiljøloven gjelder ikke for studenter. 

Transport
Transport til og fra undervisningsstedet (inkl. praksis) er studentenes eget ansvar. Det kan oppstå spørsmål om ev. erstatningsansvar for høgskolen dersom en avdeling / en faglærer organiserer transport mellom høgskolen og et undervisningssted utenfor høgskolen. Normalt bør høgskolen derfor ikke påta seg dette.

Skader som oppstår i undervisningssituasjonen
1. Personskade: 
Studenter omfattes av folketrygdlovens bestemmelser om yrkesskadedekning (Folketrygdloven § 13-10). Studentene har yrkesskadedekning for yrkesskader de blir påført på undervisningsstedet i undervisningstiden.

2. Materiell skade: Høgskolen kan bli erstatningsansvarlig på objektivt grunnlag eller dersom det er utvist uaktsomhet. Ev. erstatningsansvar vil måtte vurderes i hvert tilfelle.

6. HMS-LOVER, TILSYN OG AVVIK 

AKTUELLE HMS-LOVER

Her følger en oversikt over HMS-lover som kan være aktuelle: 

· Arbeidsmiljøloven (4. februar 1977, nr. 4)

· Lov om tilsyn med elektriske anlegg og elektrisk utstyr (24. mai 1929, nr. 4)

· Brannfarlighetsloven (21. mai 1971, nr. 47)

· Forurensningsloven (13. mars 1981, nr. 6)

· Brannvernloven (5. juni 1987, nr. 26b).

TILSYNSMYNDIGHETER

Ulike tilsynsmyndigheter skal kontrollere at det er samsvar mellom virksomhetens dokumentasjon og praksis på HMS-området – det gjelder:

· Arbeidstilsynet for arbeidsmiljøloven.

· Direktoratet for brann- og eksplosjonsvern / kommunale brannvernmyndigheter

· for brannvernloven, lov om eksplosive stoffer og lov om brannfarlige stoffer.

· Elektrisitetstilsynet for lov om tilsyn med elektriske anlegg og elektrisk utstyr.

· Statens forurensningstilsyn for forurensningsloven.

.

